Súradnice: 49°00′10″S 17°56′33″V﻿ / ﻿49,002732°S 17,942608°V﻿ / 49.002732; 17.942608

  

**Bojkov potok** je potok v regióne Stredného Považia v povodí rieky Váh v severovýchodnej časti územia obce Horná Súča v okrese Trenčín v Trenčianskom kraji. Geomorfologická kategorizácia polohy Bojkovho potoka: geomorfologická oblasť Slovensko-moravské Karpaty; geomorfologický celok Biele Karpaty; geomorfologický podcelok Súčanská vrchovina. Hydrologické poradie Bojkovho potoka: 4-21-08-082. Bojkov potok je tokom VII. rádu.

Opis toku
---------

*Bojkov potok* má dĺžku 2,2 km; pramení vo výške 540 m n. m. na území obce Horná Súča v lese *Bojková*. Preteká lesom *Bojková* s väčšinovým zastúpením bukových porastov s prímesou smrekových, hrabových a javorových porastov juhovýchodným smerom; v nadmorskej výške 419 m n. m. priberá pravostranný prítok z lesa *Pri Bašte*, ďalej pokračuje bez zmeny smeru, tesne pred kopanicou *Bojková* vystupuje z lesa a v nadmorskej výške 392 m n. m. ústi v kopanici Bojková do Súčanky. Vodný tok Bojkov potok je pravostranným prítokom Súčanky, ktorá ďalej ako pravostranný prítok ústi do Váhu.

Pôvod názvu
-----------

Vodný tok *Bojkov potok* pramení a v hornej polovici svojho toku tečie cez les *Bojková*; je zrejmé, že obidve toponymá sú svojim pôvodom zviazané. Názov vodného toku *Bojkov potok* má pôvod v osobnom mene *Bojko* niekdajšieho vlastníka vodného toku alebo ináč spájanej osoby s potokom. Osobné meno *Bojko* vzniklo z niektorého starobylého zloženého slovanského predkresťanského osobného mena *Bojislav/ Blahoboj/ Budiboj/ Príboj* alebo z jednoduchého osobného mena *Bojan/ Bojin*, z ktorého skrátením vznikla domácka podoba osobného mena → *Bojo* so zdrobneninou → *Bojko*; rozšírením slovného základu *Bojk-* privlastňovacou príponou *-ov* a pripojením druhého komponentu dvojslovného názvu *potok* vzniklo toponymum *Bojkov potok* s významom *vodný tok patriaci Bojkovi alebo s touto osobou ináč spájaný*. Osobné meno *Bojin* je doložené v Chľabe v listine z roka 1138. Najstaršia písomná zmienka o obci je v listine z roka 1208. 

Názov lesa *Bojková*, v ktorom vodný tok *Bojkov potok* pramení a cez ktorý preteká, má tiež pôvod v osobnom mene *Bojko* niekdajšieho vlastníka pozemkov pri vodnom toku alebo ináč spájanej osoby s týmito pozemkami; samotný názov vznikol z pôvodného dvojslovného názvu *Bojkova hora, Bojkova bučina, Bojkova hrabina* a pod. redukciou druhého člena v názve s podobným významom ako toponymum *Bojkov potok*. Názov lesa *Bojková* sa bez zmeny preniesol i na kopanicu umiestenú na juhovýchodnom okraji tohto lesa pri ústí vodného toku Bojkov potok do Súčanky. Presnejšie datovanie pomenovacieho aktu vodného toku *Bojkov potok* i lesa *Bojková* je ešte predmetom ďalšieho výskumu. 

Podobný pôvod názvu má v obci Cerová, (okres Senica), les *Bojková* a osada *Bojková*. Príbuznú motiváciu pomenovacieho procesu názvu z osobného mena obsahujúceho slovný základ *boj-* alebo zo všeobecného mena - apelatíva obsahujúceho tento slovný základ (napr. *bojec, bojník, bojovník, bojen, bojna, bojnica, bojište* a pod.) má na Slovensku značný počet toponým, napr. *Bojnice, Bojničky, Bojná, Bajč, Bojanová, Bojarky, Bojarské, Bojčík, Bojčín, Bojčiny, Bojiská, Bojnianka, Bojovište* a pod. Príbuznú motiváciu z osobného mena obsahujúceho slovný základ *boj-* majú i české toponymá: *Bojanov, Bojanovice, Boječnice, Bojenice, Boješice, Bojetice, Bojice, Bojiště, Bojnice*.

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online [cit. 2021-07-11].
2. ↑  KOČICKÝ, Dušan a IVANIČ, Boris. Geomorfologické členenie Slovenska. Bratislava : Štátny geologický ústav Dionýza Štúra, 2011. Dostupné online (cit. 2021-06-29).
3. ↑  Priebeh vodného toku Bojkov potok v Základnej báze údajov geografického informačného systému ZB GIS. Dostupné online [cit. 2021-07-11].
4. ↑  Rozhodnutie Úradu geodézie, kartografie a katastra Slovenskej republiky č. P-5596/2009 zo dňa 4.9.2009 o štandardizácii 302 názvov vodných tokov. Príloha č. 1. Spravodajca ÚGKK SR, 2009, ročník 41, čiastka 4, s. 66. Dostupné online na  (cit. 2021-07-11).
5. ↑  Geografické názvoslovie Základnej mapy ČSSR 1:50 000 z územia Slovenskej socialistickej republiky, 2. Názvy sídelných geografických objektov. Slovenský úrad geodézie a kartografie, č. P-221/1981 z 9.9.1981, Kartografické informácie 11. 165 s. S. 17. Bratislava 1981. 79-906-81.
6. ↑  Geografické názvy okresu Trenčín A19. Geografické názvoslovné zoznamy OSN - ČSFR. Bratislava: Slovenský úrad geodézie a kartografie, P-395/1991 z 5.8.1991. 122 s. S. 30 a 89. ISBN 80-900509-1-3.
7. ↑  STANISLAV, Ján. *Odkryté mená slovenských miest a dedín*. Martin : Matica slovenská, 2008. 72 s. ISBN 978-80-7090-889-1. S. 60.
8. ↑  Codex diplomaticus et epistolaris Slovaciae. 1. Zostavil Richard Marsina. Vydavateľstvo Slovenskej akadémie vied, Bratislava 1971. 472 s. S. 74. 71-058-71.
9. ↑  Vlastivedný slovník obcí na Slovensku I – III. Bratislava: Veda vydavateľstvo Slovenskej akadémie vied. 1977. I. diel. S. 434. 71-071-77.
10. ↑  Geografické názvoslovie Základnej mapy ČSSR 1:50 000 z územia Slovenskej socialistickej republiky, 1. Názvy nesídelných geografických objektov, Západoslovenský kraj. Slovenský úrad geodézie a kartografie, č. P-108/1978 z 30.03.1978, Kartografické informácie 10. 122 s. S. 12. Bratislava 1979. 79-904-79.
11. ↑  Geografické názvy okresu Senica A11. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-4/1989 z 11.1.1989. 132 s. S. 23, 24 a 99. ISBN 80-85164-30-2.
12. ↑  KRAJČOVIČ, Rudolf: Živé kroniky slovenských dejín skryté v názvoch obcí a miest. Literárne informačné centrum. Bratislava 2005. 230 s. ISBN 80-88878-99-3.
13. ↑  HORŇANSKÝ, Imrich: Príbeh geografických názvov so slovným základom boj-. S. 136-145. In: Osudy slovenských geografických názvov, Bratislava, Panslovanská únia, 2016, 232 s. ISBN 978-80-970685-6-1.
14. ↑  PROFOUS , Antonín: Místní jména v Čechách, jejich vznik, původní význam a změny. Díl 1. A – H. Praha, Česká akademie věd a umění, 1947. 726 s. S. 107-109.

| * z
* d
* u
Vodné toky v povodí **Súčanky** |
| --- |
| *Súčanka* → *Váh* → *Dunaj* |
| Bojkov potok · Černatina · Debšín · Dúbrava · Krásnodubský potok · **Súčanka** · Závrská |